b'\n_START_ARTICLE_\nBolonjski proces\n_START_PARAGRAPH_\nBol\xc3\xb3njski proc\xc3\xa8s je postopek usklajevanja visoko\xc5\xa1olskih \xc5\xa1tudijskih procesov in harmonizacije akademskih nazivov v Evropi. Cilji Bolonjskega procesa so opredeljeni v Bolonjski deklaraciji, ki so jo leta 1999 v italijanskem mestu Bologna podpisali ministri za \xc5\xa1olstvo 29 evropskih dr\xc5\xbeav. Sre\xc4\x8danju v Bologni so v naslednjih letih sledila sre\xc4\x8danja na ministrski ravni v Pragi (2001), Berlinu (2003) in Bergnu (2005)._NEWLINE_Pred podpisom Bolonjske deklaracije je bila leta 1988 na sre\xc4\x8danju rektorjev univerz, posve\xc4\x8denem devetstoti obletnici ustanovitve Univerze v Bologni, izdana Magna Carta Universitatum. Leto pred Bolonjsko deklaracijo so ministri za \xc5\xa1olstvo Francije, Nem\xc4\x8dije, Italije in Zdru\xc5\xbeenega kraljestva leta 1998 v Parizu podpisali Sorbonsko deklaracijo, s katero so se zavezali uskladiti arhitekturo evropskega sistema visokega \xc5\xa1olstva. Zategadelj se posebej v Franciji za proces uporablja izraz\xc2\xa0\xc2\xbbsorbonsko/bolonjski proces\xc2\xab._NEWLINE_Svet Evrope in UNESCO sta skupaj izdala Lizbonsko konvencijo o priznavanju akademskih kvalifikacij kot delu tega procesa, kar je ratificirala ve\xc4\x8dina dr\xc5\xbeav podpisnic bolonjskega procesa._NEWLINE_Cilji bolonjskega \xc5\xa1tudija so mobilnost \xc5\xa1tudentov in u\xc4\x8diteljev (mednarodnost), sodelovalnost med in\xc5\xa1titucijami ter med u\xc4\x8ditelji in \xc5\xa1tudenti, vse\xc5\xbeivljenjsko u\xc4\x8denje, povezovanje \xc5\xa1tudija in raziskovanja, evropskost vsebin, osebnostni razvoj in priprava diplomantov na aktivno dr\xc5\xbeavljanstvo, ve\xc4\x8danje znanja, spodbujanje znanstvenega raziskovanja. Dose\xc4\x8di jih \xc5\xbeeli s transparentnim \xc5\xa1tudijem, akademsko odli\xc4\x8dnostjo, primerljivostjo diplom, ve\xc4\x8djim upo\xc5\xa1tevanjem \xc5\xa1tudentov ipd., kar vse naj napravi \xc5\xa1tudij u\xc4\x8dinkovit, diplomante bolj zaposljive, Evropo in svet pa stabilna, mirna in tolerantna. Te cilje naj bi dosegli med drugim z dvostopenjskim \xc5\xa1tudijem, enotnim kreditnim sistemom ocen in dodatkom k diplomi.\n_START_SECTION_\nKritika\n_START_PARAGRAPH_\nKritiki razumejo bolonjski proces kot gro\xc5\xbenjo akademski avtonomiji. V resnici Bolonjska deklaracija podpira tradicijo akademske svobode.'